Diari Oficial de la Generalitat Valenciana


Sumari del DOGV 6074, del 07-08-2009 (2009/8969)

RESOLUCIÓ de 17 de juliol de 2009, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de Laboratoris de Pròtesis Dental de les Províncies de València i Castelló (codi 8000345).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6074

Data del DOGV
:   07-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8969


Data del document
:   17-07-2009

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Castelló de la Plana
    * material mèdic-quirúrgic
    * conveni col·lectiu
    * salari

RESOLUCIÓ de 17 de juliol de 2009, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de Laboratoris de Pròtesis Dental de les Províncies de València i Castelló (codi 8000345). [2009/8969]  
Vist el text del Conveni Col·lectiu de Laboratoris de Pròtesis Dental de les Províncies de València i Castelló, subscrit per la Comissió Negociadora el dia 6 de maig de 2009, la qual està integrada, d'una part, per les organitzacions empresarials Associació Valenciana de Laboratoris de Pròtesis Dental, Associació Provincial d'Empresaris de Laboratoris de Pròtesis Dental de València i Associació Professional de Protèsics Dentals de Castelló, i de part dels treballadors, per representants del sindicat CCOO, i de conformitat amb el que disposa l'article90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons Reial Decret 4105/82, de 29 de desembre, acorda:  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el depòsit del text original de l'acta.  
Segon  
Disposar la publicació en el Diari Oficial de la Comunitat Valenciana.  
València, 17 de juliol de 2009.- El director general de Treball, Cooperativisme i Economia Social: Román Ceballos Sancho.  
CONVENI COL·LECTIU DE LABORATORIS DE PROTESI DENTAL DE LA PROVÍNCIA DE VALÈNCIA I CASTELLÓ 2009/2011  
Capítol I  
Disposicions generals  
Article 1. Àmbit funcional  
El present conveni és d'obligatòria aplicació en la totalitat de les empreses l'activitat de les quals siga el disseny, la preparació, l'elaboració, la fabricació i la reparació de pròtesis dentals, d'acord amb el que preveu la Llei Dental 10/1986 i el seu Reglament, aprovat per RD 1594/94.  
El present conveni col·lectiu, durant la seua vigència, no podrà ser afectat pel que disposen els convenis col·lectius d'àmbit distint. En aquells casos d'existència de convenis d'àmbit d'aplicació inferior, estos no podran contindre matèries que, per als treballadors, siguen menys favorables que les establides en este conveni, apreciades en el seu conjunt i en còmput anual respecte dels conceptes quantificables.  
Article 2. Àmbit territorial  
El present conveni s'aplicarà en totes les empreses assenyalades en l'article anterior que duguen a terme la seua activitat en les províncies de València i Castelló.  
Article 3. Àmbit personal  
Les normes contingudes en este conveni s'aplicaran a tots els treballadors que presten servicis en les empreses esmentades en els articles anteriors.  
Article 4. Vigència temporal  
El present conveni entrarà en vigor a partir de la data de publicació en el Diari Oficial de la Comunitat Valencia, llevat del que fa referència a la pujada salarial pactada, que entrarà en vigor des de l'1 de gener de 2009.  
La duració d'este conveni serà de quatre anys, fins al 31 de desembre de 2011.  
Article 5. Denúncia i pròrroga  
Una vegada acabat el període de vigència establit en l'article anterior, este conveni s'entendrà prorrogat d'any en any, llevat que es produïsca denúncia expressa per qualsevol de les parts afectades.  
La denúncia, si és el cas, haurà de produir-se amb una antelació de 30 dies a la data de finalització d'este conveni o en qualsevol de les seues eventuals pròrrogues, per mitjà de comunicació escrita que haurà de dirigir-se en forma fefaent a l'autoritat laboral i a les restants parts negociadores.  
En el cas que el conveni no es denuncie per desaparició de qualsevol de les parts legitimades, el seu contingut normatiu es prorrogarà d'any en any amb un augment dels conceptes retributius equivalent als que haja experimentat en els dotze mesos precedents l'Índex de Preus al Consum en l'àmbit de la Comunitat Valenciana més un punt.  
Una vegada produïda dins del termini i en la forma escaient la denúncia del conveni, s'iniciarà la negociació del següent d'acord amb el que preveu l'article 89 de l'Estatut dels Treballadors.  
Article 6. Vinculació a la totalitat  
Les condicions pactades formen un tot orgànic i indivisible, i, a efectes de la seua aplicació pràctica, seran considerades globalment.  
En el cas que la jurisdicció laboral, a instància de l'autoritat laboral o qualsevol dels afectats, anul·lara algun article del present conveni, les parts afectades, en el termini de 2 mesos a partir de la fermesa de la sentència, procediran a la renegociació del contingut de la part anul·lada i, en tot cas, quedarà vigent la resta del conveni fins que no s'arribe a un acord definitiu.  
No obstant això, les parts tenen la voluntat, a través del present acord, de dotar de seguretat jurídica el present conveni en tots els seus aspectes. En este sentit, les parts manifesten expressament que els preceptes d'este conveni que regulen les matèries retributives i de temps de treball estan absolutament vinculats i doten el conveni del necessari equilibri intern. En conseqüència, l'anul·lació de qualsevol precepte relacionat amb les dites matèries comportarà necessàriament i automàticament l'anul·lació de la resta de preceptes vinculats a les dites matèries.  
Article 7. Absorció i compensació  
Les retribucions establides en el present conveni seran absorbibles i compensables fins on arriben amb les millores i retribucions que sobre els mínims legals paga les empreses. Siga quin siga el motiu, la denominació i la forma de les dites millores, presents o que puguen establir-se per disposició legal.  
Article 8. Garanties ad personam  
Es respectaran les situacions personals que globalment excedisquen d'allò pactat en el seu contingut econòmic.  
Article 9. Comissió Negociadora  
La comissió negociadora quedarà constituïda pels representants de les associacions empresarials representatives en el sector i per les organitzacions sindicals més representatives en el sector. La distribució dels seus membres serà en funció de la proporció de la seua representativitat en el sector.  
La Comissió es constituirà en el termini màxim d'un mes, a partir de la denúncia del conveni, amb la mateixa representativitat numèrica entre ambdues parts, patronal i sindical, assumint la Presidència i la Secretaria de la dita mesa negociadora les persones que acorden els membres de la mesa, per majoria de cada una de les representacions.  
Article 10. Comissió Paritària  
Queda constituïda la Comissió Paritària del present conveni, amb domicili a efectes de recepció de consultes en (C/Jorge Juan, núm.15), de València, i integrada per quatre representants per les organitzacions empresarials i quatre representants de les organitzacions sindicals firmants.  
La Comissió Paritària tindrà les funcions següents:  
a) La interpretació del conveni.  
b) La mediació de les qüestions o problemes sotmesos a la seua consideració.  
c) Vigilar el compliment d'allò pactat.  
d) Constituir al si de la Comissió un fòrum entre les organitzacions sindicals i empresarials firmants del conveni, que aborde la discussió i promoga solucions sobre la situació de les empreses i treballadors del sector. Les conclusions a què s'arribe en este fòrum seran enviades conjuntament a qui corresponga, i si és el cas, s'incorporaran com a part dispositiva en els ulteriors convenis col·lectius que se subscriguen entre les parts.   
e) Conéixer de forma obligatòria i amb caràcter previ a la via judicial les discrepàncies en matèria de classificació professional.  
f) Resoldre sobre les sol·licituds d'inaplicació del règim salarial contingut en el present conveni quan la seua aplicació puga suposar un seriós dany a l'estabilitat econòmica de l'empresa sol·licitant, d'acord amb el procediment establit en l'article següent.  
Article 11. Funcionament  
Els acords de la Comissió seran adoptats sempre per la majoria de cada una de les seues parts.  
Les empreses que siguen part en alguna controvèrsia o conflicte, que haja de substanciar-se per mitjà de la intervenció de la Comissió Paritària, pagaran a la Comissió, en concepte de cànon d'organització i convocatòria, la quantitat de 160 euros. Les empreses associades a les organitzacions empresarials firmants del present conveni queden exonerades del pagament del cànon esmentat.  
Excepcionalment, i per acord unànime de la Comissió, es podrà exigir el cànon esmentat als treballadors que sol·liciten la seua intervenció si s'aprecia temeritat o mala fe per la seua banda.  
El procediment s'iniciarà per mitjà de sol·licitud dirigida a la Comissió per la part afectada que tinga interés a convocar-la.  
En este escrit s'exposaran els motius en què fonamente la seua pretensió i s'hi adjuntarà còpia dels documents que li donen suport. Així mateix, identificarà clarament totes les parts afectades, indicant el domicili o les dades de localització que li consten.  
La comissió es reunirà en un termini no superior a deu dies, i citarà prèviament totes les parts afectades.  
Després d'escoltar-les, i a la vista de la documentació que hagen pogut aportar, la comissió resoldrà sobre la qüestió suscitada i emetrà l'informe corresponent en el termini màxim de sis mesos que serà enviat a les parts perquè en prenguen coneixement.  
Article 12. Clàusula de desvinculació  
D'acord amb el que disposa l'article 82.3 de l'Estatut dels Treballadors, les parts a través de la Comissió Paritària podran acordar la no aplicació del règim salarial del conveni, per a aquelles empreses que acrediten pèrdues en el resultat dels exercicis anteriors al període de vigència anual del conveni.  
Esta circumstància es justificarà a través de la documentació presentada davant dels òrgans oficials del Ministeri d'Hisenda i Registre Mercantil.  
La Comissió Paritària resoldrà sobre la procedència de les peticions de desvinculació, que haurà de presentar-se dins dels trenta dies següents a la publicació del conveni i, en el supòsit de no arribar-se a acord, se sotmetrà a la decisió de l'àrbitre o comissió d'arbitratge que designe la comissió paritària.  
Capítol II  
Article 13. Organització del treball  
L'organització pràctica del treball, amb subjecció a este conveni i a la legislació vigent, és facultat exclusiva de l'empresa.  
Els representants dels treballadors tindran els drets i les funcions d'informació, orientació i proposta en allò relacionat amb l'organització i realització del treball, de conformitat amb la seua legislació específica  
Capítol III  
Grups professionals  
Article 14. Nivells i categories professionals  
Els treballadors de les empreses afectades per este conveni s'estructuren en els nivells professionals que a continuació s'especifiquen, per a la configuració dels quals se partix dels criteris de responsabilitat, d'iniciativa i de coneixements i experiència. S'entén per responsabilitat el grau d'autonomia d'acció del titular de la funció, el nivell d'influència sobre els resultats i la rellevància de la gestió sobre recursos humans, tècnics i productius.  
S'entén per iniciativa el grau de seguiment a normes o directrius per a l'execució de tasques o funcions.  
S'entén per coneixements i experiència, a més de la formació bàsica necessària per a complir correctament les comeses, l'experiència adquirida i la dificultat per a l'adquisició d'estos coneixements i experiència.  
Sense perjudici de la capacitat organitzativa de la direcció de l'empresa, l'enunciació de nivells que s'establix a continuació no suposa obligació per a esta de tindre'ls proveïts tots si la seua importància i necessitats no ho requerixen.  
Grup 1. Direcció:   
Director/a tècnic/a del Laboratori, és la persona que domina perfectament totes les branques de la pròtesi, amb responsabilitat en el rendiment i vist i plau de tots els treballs, en la direcció tècnica, el disseny, la preparació, l'elaboració, la fabricació i la reparació de pròtesis dentals, i en la programació i organització del laboratori. Per a l'exercici d'este lloc de treball es requerirà estar en possessió de la titulació de Tècnic Superior Especialista en Pròtesi Dental o titulació equivalent o homologada, i complir els requisits de la Llei 2/200, de 31 de març, de la Generalitat Valenciana.  
Ajudant del/la director/a tècnic/a del Laboratori, és la persona que domina perfectament totes les branques de la pròtesi, i exercix la responsabilitat en el rendiment i vist i plau de tots els treballs en la direcció tècnica, el disseny, la preparació, l'elaboració, la fabricació i la reparació de pròtesis dentals, però sense la responsabilitat de la programació i organització del laboratori, ha de ser Tècnic Superior Especialista en Pròtesi Dental o titulació equivalent o homologada, i complir els requisits de la Llei 2/200, de 31 de març, de la Generalitat Valenciana.  
Grup II. Tècnics:  
Tècnic/a especialista de 1ª en pròtesi dental: és la persona que domina a la perfecció dues o més branques de la pròtesi, amb responsabilitat i iniciativa pròpia i amb la qualitat d'un oficial de primera, ha de ser Tècnic Especialista en Pròtesi Dental o titulació equivalent o homologada, i complir els requisits de la Llei 2/200, de 31 de març, de la Generalitat Valenciana.  
Administratiu/iva és el personal que actua a les ordres dels òrgans directius del centre i té a càrrec seu un servici determinat dins del qual, amb iniciativa i responsabilitat, amb o sense altres treballadors o treballadores a les seues ordres, realitza treballs que exigisquen càlculs, estudis, preparació i condicions adequades, com ara càlculs d'estadística, transcripcions de llibres de comptes corrents, redacció de correspondència amb iniciativa pròpia, liquidacions i càlculs de nòmines de salaris, sous i operacions anàlogues de forma manual o mecanitzada.  
Es consideren inclosos en esta categoria els caixers de cobraments i pagaments sense firma que perceben plus de menyscapte de diners.  
Informàtic/a.  
Tècnic/a especialista 2ª en pròtesi dental: és la persona especialitzada que domina a la perfecció una branca o més de la pròtesi amb responsabilitat i amb la qualitat d'un oficial de segona, ha de ser Tècnic Especialista en Pròtesi Dental o titulació equivalent o homologada,, i complir els requisits de la Llei 2/200, de 31 de març, de la Generalitat Valenciana.  
Manteniment: és la persona responsable de la posada al punt de les instal·lacions i maquinària del laboratori.  
Auxiliar administratiu/iva: és la persona que, amb iniciativa i responsabilitat restringida i subordinada als òrgans directius del centre, realitza funcions de mecanografia, arxiu i altres activitats de tècniques administratives.  
Grup 3. Altres servicis:  
Visitador/a  
Comercial  
Netejadora  
Repartidora  
Capítol IV  
Clàusules d'ocupació  
Article 15. Període de prova  
Durant el període de prova l'empresa i el treballador podran resoldre el contracte de treball sense termini de preavís i sense dret a cap indemnització. Una vegada transcorregut el període de prova sense que s'haja produït desistiment, el contracte produirà plens efectes, i es computarà el temps dels servicis prestats en l'empresa a tots els efectes.  
La duració del període de prova no podrà excedir el temps fixat en l'escala següent:  
Grup 1 3 mesos   
Grup 2 2 mesos   
Grup 3 15 dies  
Article 16. Cessament en l'empresa  
Quan s'extingisca la relació per dimissió o cessament del treballador/a este haurà de preavisar l'empresa amb l'antelació següent:  
Grups 1 i 2 60 dies  
Grup 3 15 dies  
Quan el treballador que decidix dimitir o cessar en l'empresa estiga contractat amb alguna de les modalitats de contracte temporal, el període de preavís, siga quin siga el seu nivell professional, serà de 15 dies quan la duració d'eixe contracte temporal siga de sis o més mesos, o no s'haja pactat duració expressa; mentre que en el mateix cas de treballadors amb contractació temporal i la duració de contracte del qual siga de menys de sis mesos, el termini de preavís serà de 10 dies.   
La falta de preavís establit facultarà a l'empresa per a deduir de les parts proporcionals a pagar en el moment de la liquidació als treballadors/es, l'equivalent diari del seu salari per cada dia que falte en el reglamentari preavís anteriorment fixat.  
Article 17. Modalitats de contractació  
1. Els contractes de duració determinada subscrits quan les circumstàncies del mercat, l'acumulació de tasques o l'excés de comandes així ho exigiren, fins i tot si es tracta de l'activitat normal de l'empresa, podran tindre una duració màxima de 12 mesos dins d'un període de 18 mesos comptats a partir que es produïsquen les dites causes. Els contractes en vigor a la firma del present conveni es podran prorrogar en els termes pactats.  
2. Durant la vigència del present conveni, la Comissió Paritària abordarà l'adaptació al sector de tot el que es referix a modalitats de contractació i el seu resultat s'incorporarà al text del conveni per a la seua aplicació.  
3. Per part de les empreses afectades pel present conveni col·lectiu s'adquirix el compromís de mantindre en els seus centres de treball el percentatge de plantilla fixa o fixa discontínua que a continuació s'expressa:  
a) En els centres de treball fins a 10 treballadors el 60 per cent de plantilla fixa o fixa discontínua.  
b) En els centres de treball entre 11 i 30 treballadors el 65 per cent de plantilla fixa o fixa discontínua.  
c) En els centres de treball de més de 30 treballadors el 80 per cent de plantilla fixa o fixa discontínua.  
En tots els casos els treballadors autònoms computen als efectes del compliment dels percentatges previstos.  
Capítol V  
Temps de treball  
Article 18. Jornada  
La jornada ordinària de treball serà de mil set-centes noranta-dos hores anuals, en còmput de 40 hores setmanals. Les empreses, respectant el nombre d'hores anuals podran acordar amb els representants dels treballadors una altra distribució de l'horari no sobrepassant la jornada màxima ordinària de nouhores diàries ni quaranta-cinc setmanals, i els excessos de treball que es puguen produir s'hauran de compensar amb el temps de descans corresponent de mutu acord entre les parts.  
Quan en la jornada de treball es realitzen de forma continuada sis o més hores es tindrà dret per part dels treballadors i treballadores a un descans de quinze minuts. Este període de temps es considerarà com efectivament treballat.  
Tot el que supere la jornada anual de mil set-centes hores noranta-dos hores serà considerat hora extraordinària.  
La compensació de les hores extraordinàries es pactarà entre les parts, bé com a temps de descans o amb retribució econòmica. En cas de desacord es retribuiran segons la fórmula següent:  
H. E.= S.B + Plus Promoció Econòmica + Pagues Extra + Condicions personals més beneficioses, si és el cas x 1,75  
 1.792  
Article 19. Horari  
Les empreses, amb l'informe previ dels representants legals dels treballadors, elaboraran el corresponent horari de treball del seu personal, i és facultat de l'empresa organitzar els torns i relleus i canviar aquells quan ho crea necessari i convenient, sense més limitacions que les legals i les fixades en este conveni.  
Una còpia de l'horari s'exposarà en el tauler d'anuncis de l'empresa per a coneixement dels treballadors i treballadores.  
Article 20. Vacances  
El règim de vacances anuals retribuïdes del personal serà de trenta dies naturals, que es podran distribuir de comú acord entre empresari i treballador en dos períodes que es gaudiran un preferentment en els mesos d'agost i setembre i un altre preferentment en els mesos de desembre i gener.  
L'elecció de torns serà rotatòria per antiguitat dins de cada categoria en l'empresa, començant-se a triar el primer any per eixe ordre. El que trie en primer lloc un any passarà a l'últim lloc l'any següent, seguint-se el mateix sistema per a anys successius.  
El quadre de distribució de vacances s'exposarà amb una antelació de dos mesos com a mínim al gaudi del primer dels períodes pactats, si és el cas, en els taulers d'anuncis per al coneixement del personal.  
En els casos de I.T. derivada de maternitat, la treballadora podrà acumular al període de baixa per la dita contingència les vacances anuals que li corresponguen.  
L'inici del període de vacances o de gaudi de les festes pagables no pot coincidir amb un dia de descans setmanal, de forma i manera que en estos casos s'entendran iniciades les vacances l'endemà del descans setmanal.  
Article 21. Permisos retribuïts  
1. Els treballadors i les treballadores amb avís i justificació previs, excepte cas d'urgència justificada, podran absentar-se del treball amb dret a remuneració, per algun dels motius i pel temps següent:  
A) Quinze dies naturals en cas de matrimoni o decisió formal adoptada per la parella per a viure en comú. No es podrà reincidir en el gaudi d'este últim permís per este concepte fins passats 5 anys des de l'empadronament en comú, i no podran ser absorbits pel període de vacances en cas de coincidència. L'inici del gaudi el decidirà la persona interessada i, en tot cas, haurà d'estar inclòs entre els 15 dies el dia de la boda.  
B) Tres dies naturals en els casos de naixement o adopció de fill/a, o acolliment familiar, malaltia greu, hospitalització o defunció de parents fins al segon grau de consanguinitat o afinitat. En el cas que el treballador o treballadora necessite fer un desplaçament a este efecte, o per causa realment justificada, el termini es veurà ampliat a cinc dies. Podran ampliar-se estos dies descomptant-los de les vacances, amb la sol·licitud prèvia del treballador o treballadora.  
En cas de naixement el permís podrà sol·licitar-se a partir de l'alta hospitalària de la dona, si el treballador així ho sol·licita.  
La malaltia es considerarà greu quan així siga determinada per un facultatiu.   
C) Un dia per trasllat del domicili habitual.  
D) Pel temps indispensable, per al compliment d'un deure inexcusable de caràcter públic i personal.  
Als efectes del conveni, es consideren deures inexcusables de caràcter públic i personal, entre altres els següents:  
1. Expedició i renovació del DNI, permís de conduir, passaport i certificats, i registres d'organismes oficials, etc.  
2. Citacions de jutjat, comissaries, governs civils o militars, revista militar, i els derivats d'una consulta electoral.  
3. Exercici de càrrec públic de representació. Quan el compliment del deure referit supose la impossibilitat de prestació del treball degut en més del 20 per 100 de les hores laborals en un període de tres mesos, l'empresa podrà passar el treballador o treballadora afectat a la situació d'excedència regulada en l'article 25 del present conveni.  
4. El temps imprescindible per a assistir a consulta mèdica, el treballador i treballadora, o els seus fills menors d'edat, sempre que siga en el sistema públic sanitari o centres concertats amb este.  
E) Als permisos necessaris per a concórrer a exàmens quan curse amb regularitat estudis per a la consecució de títols oficials acadèmics o professionals, tenint en compte que d'estos permisos únicament seran retribuïts els corresponents a exàmens eliminatoris o finals. Els treballadors i les treballadores gaudiran d'este permís el dia natural en què tinga l'examen.  
F) Tres dies de lliure disposició, sempre que hagen realitzat la jornada habitual de l'any anterior o 1.792 hores anuals. El període de gaudi serà de mutu acord entre l'empresa i el treballador/a.  
G. Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, amb avís previ a l'empresa i justificació de la necessitat de la seua realització dins de la jornada de treball.  
H. Totes les llicències i permisos que siguen de dies complets, comprendran el total de la jornada laboral siga quins siga esta.  
Article 22. Permisos no retribuïts  
1. Qui per raons de guarda legal tinga a la seu atenció directa algun menor de vuit anys o un disminuït físic o psíquic que no exercisca una altra activitat retribuïda, tindrà dret a una reducció de jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.  
2. Llicència per assumptes propis: fins a un mes a l'any, no coincident amb els mesos d'agost i setembre, sol·licitat amb una antelació de 20 dies, excepte casos d'urgent necessitat. Este permís suposa la suspensió temporal del contracte de treball pel temps que dure.  
3. El temps imprescindible per a l'assistència a l'enterrament de familiars de tercer i quart grau de consanguinitat o afinitat, que es podrà ampliar per un màxim de tres dies quan per a això haja de desplaçar-se el treballador o treballadora, fora de l'àmbit de la seua província de residència.  
En cas de separació o divorci, el treballador o treballadora tindrà dret a una llicència de fins a 15 dies naturals.  
4. El dia de la cerimònia de matrimoni de familiars fins al tercer grau de consanguinitat o afinitat.  
Article 23. Pauses i reducció de la jornada  
El treballador o treballadora tindrà dret a una pausa d'una hora en el seu treball, que podrà dividir en dues fraccions de mitja hora quan la destine a la lactància de fill menor de nou mesos. Es podrà substituir la pausa o interrupció de la jornada per una reducció de la jornada normal de mitja hora que, a la seua opció, la podrà aplicar al principi o a l'acabament d'esta.  
La dita pausa o reducció serà retribuïda i en el cas de lactància artificial pot ser sol·licitada per qualsevol dels cònjuges, si bé l'opció pot ser exercida per un d'ells en el cas que ambdós treballen en la mateixa empresa.  
Els treballadors tindran dret a la reducció de jornada per atenció de familiars en els termes previstos en el vigent article 37.5 i 6 de l'Estatut dels Treballadors, o aquella normativa que en el futur el substituïsca.  
Article 24. Excedència voluntària  
Els treballadors i les treballadores que acrediten almenys un any d'antiguitat en l'empresa podran sol·licitar una excedència voluntària per un període no inferior a un any ni superior a cinc.  
La dita excedència se sol·licitarà sempre per escrit amb una antelació d'almenys trenta dies a la data del seu inici, a no ser per causes demostrables d'urgent necessitat, i haurà de rebre contestació així mateix escrita per part de l'empresa en el termini de cinc dies.  
Durant el primer any d'excedència el treballador/a té dret a la reserva del seu lloc de treball. Durant la resta del temps d'excedència el treballador conserva només un dret preferent al reingrés en les vacants d'igual o semblant categoria a la seua que hi haja o es produïsquen en l'empresa.  
El treballador o la treballadora acollit a una excedència voluntària, no podrà optar a una nova fins transcorregut un any de treball efectiu, després d'esgotada l'anterior.  
Article 25. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat.  
Es concedirà per:  
a) La designació o elecció d'un càrrec públic.  
b) El treballador o la treballadora que siga triat per a un càrrec sindical, d'àmbit local o superior, podrà així mateix sol·licitar una excedència forçosa especial per tot el temps que dure el seu nomenament, amb reincorporació automàtica al seu lloc de treball una vegada que esta finalitze.  
Article 26. Excedència especial per maternitat  
El treballador o la treballadora, al naixement de cada un dels fills o en el moment de l'adopció legal o acolliment familiar, tindrà dret a una excedència especial amb una duració màxima de fins a cinc anys, que serà de fins a vuit en cas de fills que siguen disminuïts físics o psíquics i començarà:  
a) En la treballadora, a partir que finalitze el descans obligatori per maternitat o en el moment en què s'efectue l'adopció o l'acolliment familiar.  
b) En el treballador, a partir de la data de naixement, o en el moment en què s'efectue l'adopció o l'acolliment familiar.  
El naixement, l'adopció de nous fills o l'acolliment familiar generarà el dret a futures i successives excedències, que en tot cas donaran fi a l'anterior.  
Durant el primer any d'excedència el treballador/a té dret a la reserva del seu lloc de treball. Durant la resta del temps d'excedència el treballador conserva només un dret preferent al reingrés en les vacants d'igual o semblant categoria a la seua que hi haja o es produïsquen en l'empresa.  
Esta opció només pot exercitar-se per un dels pares o progenitors en el cas que ambdós treballen en la mateixa empresa.  
Article 27. Reincorporació per fi d'excedència  
Com a norma comuna a totes les situacions d'excedència tingudes en compte, si el treballador o la treballadora desitja reincorporar-se a l'empresa després de l'esgotament del període objecte de l'excedència, podrà efectuar-ho en el termini de 30 dies abans que finalitze este període, per mitjà d'un preavís per escrit d'almenys set dies d'antelació a la data en què sol·licite incorporar-se. En cas contrari, s'entendrà de forma expressa que renúncia al seu dret i causarà baixa definitiva en l'empresa.  
Capítol VI  
Retribucions  
Article 28. Grups salarials  
Grup salarial 1:  
Director/a tècnic de Laboratori  
Grup Salarial 2:   
Ajudant del/la director/a tècnic/a del Laboratori  
Grup salarial 3:  
Tècnic especialista 1ª en pròtesi dental  
Administratiu/a  
Informàtic  
Grup Salarial 4:  
Tècnic especialista 2ª en pròtesi dental  
Manteniment  
Auxiliar administratiu  
Grup salarial 5:  
Comercial visitador/a  
Netejador/a  
Repartidor/a  
Article 29. Retribucions  
La retribució del treballador per jornada i horari complet de treball per al 2009 serà la següent  
Grup Salarial 1 1.416,22 €  
Grup Salarial 2 1.072,17 €  
Grup Salarial 3 850,21 €  
Grup Salarial 4 670,00 €  
Grup Salarial 5 650,00 €  
L'increment retributiu per als anys 2010 i 2011 serà l'IPC real de l'any immediatament anterior més un diferencial del 0,5%.   
Article 30. Plus de Promoció Econòmica (suplix el Plus d'Antiguitat)  
Tots els treballadors i les treballadores, siga quin siga el seu nivell de responsabilitat percebran un Plus de Promoció Econòmica que es merita a partir del moment en què s'acumule un any de permanència en l'empresa, l'import del qual és de 44,24 € mensuals.  
Els qui a l'entrada en vigor del present conveni perceben alguna quantitat en concepte de complement personal d'antiguitat, durant la seua vigència continuaran meritant este import sense cap increment i en concepte de condició personal més beneficiosa.  
Article 31. Gratificacions extraordinàries  
Les pagues extraordinàries d'estiu i hivern seran de trenta dies, i es pagaran a raó del que establix l'article 20 del present conveni,i s'incrementaran, si és el cas, amb el Plus de Promoció Econòmica. La d'estiu es pagarà l'últim dia hàbil de la primera quinzena del mes de juliol, i la d'hivern abans del dia 21 de desembre.  
Article 32. Complement per incapacitat temporal  
L'empresa pagarà als treballadors que es troben en situació d'incapacitat temporal derivada d'accident de treball o malaltia professional, un complement de fins al 100% del seu salari des del primer dia i fins al final de la dita situació. Este complement podran cobrir-lo les empreses a través de les companyies asseguradores.  
Capítol VII  
Formació professional  
Article 33. Comissió sectorial de formació  
En el marc del present conveni es constituirà, en el termini màxim de 6 mesos, la Comissió Sectorial de Formació, que estarà composta al 50% per les parts firmants del conveni, igualment es comunicara la seua constitució a les comissions del FORCEM, tant en l'àmbit de la Comunitat Valenciana com en l'estatal.  
Article 34. Principis generals  
De conformitat amb el que preveu l'article 23 de l'Estatut dels Treballadors, i per a facilitar la seua formació i promoció professional, els treballadors i les treballadores afectats pel present conveni, tindran dret a veure facilitada la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa empresa o altres organismes.  
L'empresa i la representació dels treballadors i treballadores reconeixen com a dret, derivat de la relació laboral, el de la formació i promoció en el treball.  
La formació i capacitació del treballador o treballadora que preste els seus servicis en l'empresa i, d'acord amb les necessitats d'esta, està oberta, sense discriminació de cap tipus i amb les úniques limitacions que puguen provindre de la capacitat i dels coneixements previstos que hauran de ser acreditats individualment.  
Un factor bàsic per a incrementar la motivació i la integració dels treballadors i treballadores i crear un mecanisme eficaç i indispensable per a articular la promoció, és la formació. En conseqüència la formació haurà de passar a un primer pla en la preocupació de l'empresa, per la qual cosa esta es compromet a vincular la formació als distints processos de la carrera dels treballadors i treballadores i a la promoció.  
Objectius de la formació. La formació professional en l'empresa s'orientarà cap als següents objectius:  
A) Adaptació del titular al lloc de treball i a les modificacions d'este.   
B) Actualització i posada al dia dels coneixements professionals exigibles en la categoria i lloc de treball.  
C) Especialització, en els seus diversos graus, en algun sector o matèria del mateix treball.   
D) Facilitar i promoure l'adquisició pels treballadors i treballadores de títols acadèmics i  
professionals.  
E) Coneixements d'idiomes nacionals i estrangers.  
F) Adaptar la mentalitat dels treballadors i treballadores cap a una direcció participativa.   
G) Ampliació dels coneixements dels treballadors i treballadores que els permeten prosperar i aspirar a promocions professionals i adquisició dels coneixements corresponents a altres llocs de treball.   
H) Conéixer les condicions laborals del seu lloc de treball en evitació de riscos laborals i promoció d'hàbits saludables.   
I) Afavorir l'accés de la dona a categories superiors i a llocs directius.  
Article 35. Desenvolupament de la formació  
1. La Comissió Sectorial de Formació a través d'un estudi detallat determinarà les necessitats de formació basant-se en les quals s'elaborarà un pla de formació, amb el consegüent calendari de cursos a realitzar per les empreses, així com la petició a la Comissió General de Formació Contínua d'aquells cursos que s'entenga han de ser finançats per esta.  
2. Els treballadors i les treballadores de l'empresa i especialment els que exercisquen llocs de treball de direcció orgànica, estan obligats a prestar el seu suport ple al Pla de Formació, quan els siga requerit en activitats d'este i en l'àrea de la seua competència.  
3. Els treballadors i les treballadores assistents als cursets programats hauran de presentar necessàriament un comunicat d'assistència, així com una memòria on s'arrepleguen les matèries estudiades en el curs. A esta memòria tindran accés els treballadors i les treballadores a qui els puga resultar d'interés.  
4. Els treballadors i les treballadores de l'empresa podran presentar a la representació dels treballadors i treballadores o directament a la direcció, suggeriments relatius a millorar aspectes i activitats concretes del Pla de Formació. Estos suggeriments es faran arribar a la Comissió Sectorial de Formació.  
5. Tots els treballadors i treballadores, independentment del grup professional a què pertanguen, tindran accés als cursos, seminaris conferències, etc., de formació, reconversió o perfeccionament que organitze l'empresa sempre que estiguen relacionats amb el seu lloc de treball.  
6. De conformitat amb el que preveu l'article 23 de l'Estatut dels Treballadors i per a facilitar la formació i promoció professional en el treball, els treballadors i les treballadores afectats pel present conveni, tindran dret a l'adaptació de la jornada ordinària de treball per a l'assistència a cursos de formació, o a la concessió del permís oportú de formació o perfeccionament professional amb reserva de lloc de treball.  
Article 36. Cost de la formació  
Per a portar a terme els Plans de Formació elaborats per la Comissió Sectorial de Formació del conveni, que es despleguen en virtut de l'Acord Nacional, les empreses afectades pel present conveni col·lectiu hauran de sol·licitar els fons necessaris per al seu finançament en la forma i condicions establides en este acord.  
Article 37. Certificat d'assistència  
Els certificats d'assistència i aprofitament, així com les valoracions i qualificacions obtingudes en estos cursos, es faran constar en l'expedient dels treballadors i treballadores que hi assistisquen i tindran rellevància per a la seua promoció professional.  
Article 38. Criteris de selecció per a l'assistència a cursos  
Tindran preferència per a l'assistència a cursos els treballadors i treballadores que hagen participat en menys ocasions i aquells treballadors i treballadores que estiguen exercint llocs de treball relacionats directament amb la matèria objecte del curs. Les decisions respecte d'això seran adoptades entre l'empresa i els representants del personal de mutu acord, en el cas de no haver-ne, per la Comissió Sectorial de Formació a la vista de les sol·licituds.  
Capítol VIII  
Seguretat i salut laboral  
Article 39. Comissió sectorial de seguretat i salut  
En el marc del present conveni i com a òrgan de participació en la matèria, es constituirà, en el termini màxim de 6 mesos, la Comissió Sectorial de Seguretat i Salut Laboral que tindrà una composició paritària de quatre membres per cada una de les parts firmants del conveni. La dita comissió tindrà com a objectiu coordinar el desenvolupament efectiu de la Llei de Prevenció de Riscos Laborals i dels acords adoptats en el present conveni per al sector.  
Article 40. Salut laboral  
Els treballadors tenen dret a una protecció eficaç en matèria de seguretat i salut en el treball. El dret mencionat suposa l'existència d'un correlatiu deure de l'empresari de protecció dels treballadors enfront dels riscos laborals. Així mateix, té el dret de participar en la política de la seua empresa o centre de treball.  
Els treballadors hauran de cooperar amb l'empresari perquè este puga garantir unes condicions de treball que siguen segures i no comporten riscos per a la pròpia seguretat i salut dels treballadors.  
En el marc de les seues responsabilitats, l'empresari realitzarà la prevenció dels riscos laborals per mitjà de l'adopció de totes les mesures que siguen necessàries i a través d'una acció permanent a fi de perfeccionar els nivells de protecció existents.  
L'empresa garantirà als treballadors i treballadores la vigilància periòdica del seu estat de salut en funció dels riscos inherents al treball que realitzen i a l'ambient laboral en què es duga a terme.  
Esta vigilància només podrà dur-se a terme quan el treballador preste el seu consentiment. D'este caràcter voluntari només s'exceptuaran, amb un informe previ dels representants dels treballadors, els supòsits en què la realització dels reconeixements siga imprescindible per a avaluar els efectes de les condicions de treball sobre la salut dels treballadors o per a verificar si l'estat de salut del treballador pot constituir un perill per a ell, per als altres treballadors o per a altres persones relacionades amb l'empresa.  
En tot cas, s'haurà d'optar per la realització d'aquells reconeixements o proves que causen les menors molèsties al treballador i que siguen proporcionals al risc. Es duran a terme respectant el dret a la intimitat i la dignitat de la persona i la confidencialitat de tota la informació relacionada amb el seu estat de salut.  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats als treballadors afectats i no podran ser usats amb fins discriminatoris ni en perjudici del treballador.  
Els treballadors tenen dret a ser informats sobre totes les qüestions de salut laboral que afecten l'empresa en el seu conjunt com de cada tipus de lloc de treball o funció.  
L'empresa haurà de consultar els treballadors, i permetre la seua participació, en el marc de totes les qüestions que afecten la seguretat i la salut en el treball, i en particular, en l'elaboració dels plans de prevenció i en les avaluacions de riscos que hagen de realitzar-se, tot això de conformitat amb la Llei de Prevenció de Riscos Laborals (en endavant LPRL). Així mateix, l'empresari haurà de consultar els treballadors, amb caràcter previ, la contractació dels servicis de prevenció.  
En les empreses que compten amb representants dels treballadors, els drets d'informació, consulta i participació seran exercits per estos, sense perjudici dels drets que als treballadors els atribuïx la LPRL.  
Dins dels plans formatius que les empreses han d'escometre de conformitat amb l'article 19 de la LPRL s'impartirà als treballadors una formació teòrica i pràctica la duració de la qual serà fixada per la Comissió Sectorial de Seguretat i Salut Laboral i en cas de desacord serà com a mínim de vuit hores. El disseny, la duració i els continguts de la dita formació es durà a terme d'acord amb el que establix l'article 26 d'este conveni.  
Així mateix, de conformitat amb l'article 37.2 de la Llei 31/95, de 8 de novembre, de Prevenció de Riscos Laborals i el Reial Decret 39/1997 de 17 de gener, l'empresa proporcionarà, conforme s'establisca per la Comissió Sectorial de Seguretat i Salut, el nombre d'hores necessàries de formació per a l'exercici de les seues funcions. El disseny, la duració i els continguts de la dita formació es durà a terme per la Comissió Sectorial de Formació d'acord amb el que establix l'article 26 d'este conveni:  
La formació haurà d'estar centrada específicament en el seu lloc de treball i adaptar-se a l'evolució dels riscos. Haurà d'impartir-se sempre que siga possible dins de la jornada de treball, o si no pot ser, en altres hores amb descompte en aquella del temps invertit en esta.  
La Llei de Prevenció de Riscos Laborals i la resta de normativa d'aplicació serà el referent que guie les actuacions de l'empresari en matèria de salut i seguretat i constituiran el mínim necessari d'aplicació amb la finalitat de previndre els riscos laborals i promoure la millora de les condicions de treball.  
Salut Laboral i drogodependències. El consum de drogues legals i il·legals implica problemes de salut amb repercussions individuals i col·lectives. L'inici o l'increment del consum de drogues (fonamentalment alcohol i tabac) en el medi laboral ve en molts casos determinat per condicions de desocupació, precarietat o males condicions de treball. Per això s'estima convenient incloure en este conveni el següent pla integral en les vessants preventiva, assistencial, participativa, voluntària i planificada:  
Preventiva: es posaran en pràctica mesures educatives, informatives i formatives (que motiven la reducció i l'ús inadequat de drogues i promocionen hàbits saludables. Així mateix, es potenciarà la modificació de factors de risc i la millora de les condicions de treball.   
Assistencial i voluntària: es facilitarà tractament a aquells treballadors/es que ho sol·liciten voluntàriament. A este efecte, es realitzaran i aplicaran programes d'assistència específics pels servicis de prevenció.  
Participativa: tota iniciativa empresarial relacionada amb la salut laboral i/o drogodependències serà consultada, amb caràcter previ, als representants dels treballadors o, si no n'hi ha, als treballadors.  
Article 41. Roba de treball  
D'acord amb les normes d'uniformitat acordades per la direcció, les empreses proveiran als seus treballadors de dos equips de roba de treball. Estos equips hauran de ser renovats quan es deterioren, i com a mínim cada 2 anys. De la mateixa manera es proveirà als repartidors - cobradors d'un equip per a la pluja i el fred.  
Capítol IX  
Infraccions i sancions  
Règim disciplinari   
Article 42. Principis d'ordenació  
Les presents normes de règim disciplinari perseguixen el manteniment de la disciplina laboral, aspecte fonamental per a la normal convivència, ordenació tècnica i organització de l'empresa, així com per a la garantia i defensa dels drets i interessos legítims de treballadors i empresaris.  
1) Les faltes, sempre que siguen constitutives d'un incompliment contractual culpable del treballador, podran ser sancionades per la direcció de l'empresa, d'acord amb la graduació que s'establix en el present capítol.  
2) Tota falta comesa pels treballadors es classificarà en lleu, greu o molt greu.  
3) La falta, siga quina siga la seua qualificació, requerirà comunicació escrita i motivada de l'empresa al treballador. La imposició de sancions per faltes molt greus serà notificada als representants legals dels treballadors.  
Article 43. Graduació de les faltes   
1. Es consideraran faltes lleus:  
a) La falta de puntualitat no justificada en l'entrada o en l'eixida del treball fins a tres ocasions en un mes per un temps total inferior a vint minuts.   
b) La inassistència injustificada al treball d'un dia durant el període d'un mes.   
c) La no comunicació amb l'antelació prèvia deguda de la inassistència al treball per causa justificada, llevat que s'acredite la impossibilitat de la notificació.  
d) L'abandó del lloc de treball sense causa justificada per breus períodes de temps i sempre que això no haja causat risc a la integritat de les persones o de les coses, i en este cas podrà ser qualificat, segons la gravetat, com falta greu o molt greu.   
e) La desatenció i falta de correcció en el tracte amb el públic quan no perjudiquen greument la imatge de l'empresa.   
f) Els descuits en la conservació del material que es tinga a càrrec o siga responsable i que produïsquen deterioraments lleus d'este.   
g) L'embriaguesa no habitual en el treball.  
2. Es consideraran faltes greus:  
a) La falta de puntualitat no justificada en l'entrada o en l'eixida del treball fins en tres ocasions en un mes per un temps total de fins a seixanta minuts.  
b) La inassistència injustificada al treball de dos a quatre dies durant el període d'un mes.  
c) L'entorpiment, l'omissió maliciosa i el falsejament de les dades que tinguen incidència en la Seguretat Social.  
d) La simulació de malaltia o accident, sense perjudici del que preveu la lletra d) del número 3 d'este mateix article.  
e) La suplantació d'un altre treballador, alterant els registres i controls d'entrada i eixida al treball.  
f) La desobediència a les ordres i instruccions de treball, incloses les relatives a les normes de seguretat i salut, així com la imprudència o negligència en el treball, llevat que se'n deriven perjudicis greus a l'empresa, causen avaries a les instal·lacions, maquinàries i. en general, béns de l'empresa o comporten risc d'accident per a les persones, en este cas seran considerades faltes molt greus.   
g) La falta de comunicació a l'empresa dels desperfectes o anormalitats observats en les ferramentes, vehicles i obres a càrrec seu, quan se n'haja derivat un perjudici greu a l'empresa.  
h) La realització sense l'oportú permís de treballs particulars durant la jornada, així com l'ús de ferramentes, maquinària, vehicles i, en general, béns de l'empresa per als quals no estiga autoritzat o per a usos aliens als del treball encomanat, fins i tot fora de la jornada laboral.  
i) El trencament o la violació de secrets d'obligada reserva que no produïsca greu perjudici per a l'empresa.   
j) L'embriaguesa habitual en el treball.  
k) La falta de neteja personal quan puga afectar el procés productiu o la prestació del servici i sempre que, prèviament, haja hagut l'oportuna advertència de l'empresa.  
l) L'execució deficient dels treballs encomanats, sempre que no se'n derive perjudici greu per a les persones o les coses.  
m) La disminució del rendiment normal en el treball de manera no repetida.   
n) Les ofenses de paraula proferides o d'obra comeses contra les persones, dins del centre de treball, quan revestisquen pronunciada gravetat.   
o) La reincidència en la comissió de cinc faltes lleus, encara que siga de distinta naturalesa i sempre que haja hagut sanció diferent de l'amonestació verbal, dins de trimestre.  
3. Es consideraran faltes molt greus:  
a) La falta de puntualitat no justificada en l'entrada o en l'eixida del treball en deu ocasions durant sis mesos o en vint durant un any degudament advertida.   
b) La inassistència injustificada al treball durant tres dies consecutius o cinc alterns en un període d'un mes.  
c) El frau, la deslleialtat o l'abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa.   
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o d'altri.   
e) El trencament o la violació de secrets d'obligada reserva que produïsca greu perjudici per a l'empresa.  
f) L'embriaguesa habitual o toxicomania si repercutix negativament en el treball.   
g) La realització d'activitats que impliquen competència deslleial a l'empresa.   
h) La disminució voluntària i continuada en el rendiment del treball normal o pactat.   
i) La inobservança dels servicis de manteniment en cas de vaga.   
j) L'abús d'autoritat exercit pels que exercixen funcions de direcció.   
k) L'assetjament sexual.   
l) La reiterada no utilització dels elements de protecció en matèria de seguretat i higiene, degudament advertida.  
m) Les derivades dels apartats 1.d. 2 d) i 2 l) del present article.   
n) La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador haja sigut sancionat dues o més vegades per faltes greus, fins i tot de distinta naturalesa, durant el període d'un any.  
Article 44. Sancions  
1. Les sancions màximes que podran imposar-se per la comissió de les faltes enumerades en l'article anterior, són les següents:   
a) Per falta lleu: amonestació verbal o escrita i suspensió d'ocupació i sou de fins a tres dies.  
b) Per falta greu: suspensió d'ocupació i sou de tres a catorze dies.   
c) Per falta molt greu: suspensió d'ocupació i sou de catorze dies a un mes, trasllat a centre de treball de localitat distinta durant un període de fins a un any i acomiadament disciplinari.  
2. Les anotacions desfavorables que com a conseqüència de les sancions imposades puguen fer-se constar en els expedients personals quedaran cancel·lades en complir-se els terminis de dos, quatre o vuit mesos, segons es tracte de falta lleu, greu o molt greu.  
Capítol X  
Règim d'incompatibilitats  
Article 45. Incompatibilitats  
Els treballadors a qui se'ls aplique el present conveni, no podran realitzar, per compte propi o de tercer que no siga el mateix empresari, qualsevol treball que tinga relació amb la pròtesi dental, ni podrà tindre interessos econòmics o societaris en empreses del sector o relacionades amb este, com ara clíniques dentals o depòsits dentals.  
Capítol XI  
Plans d'igualtat  
Article 46. Plans d'igualtat d'oportunitats i no discriminació  
D'acord amb el que establix la Llei 3/2007, per a la igualtat efectiva de dones i homes, les empreses estan obligades a respectar la igualtat de tracte i d'oportunitats en l'àmbit laboral i, amb esta finalitat, adoptaran mesures dirigides a evitar qualsevol tipus de discriminació laboral entre dones i homes, mesures que negociaran i, si és el cas, acordaran, amb la representació legal de les treballadores i treballadors, en la forma que es determine en la legislació laboral.  
En el cas d'empreses de més de 250 treballadores o treballadors, les mesures d'igualtat a què es referix l'apartat anterior hauran de dirigir-se a l'elaboració i aplicació d'un plans d'igualtat, amb l'abast i el contingut establits en este capítol, que haurà de ser així mateix objecte de negociació en la forma que es determine en la legislació laboral.  
Els plans d'igualtat de les empreses són un conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat de tracte i oportunitats entre dones i homes i a eliminar la discriminació per raó de sexe.  
Els plans d'igualtat fixaran els objectius concrets a aconseguir, les estratègies i pràctiques a adoptar per a la seua consecució, així com l'establiment de sistemes eficaços de seguiment i avaluació dels objectius fixats.  
Per a la consecució dels objectius fixats, els plans d'igualtat preveuran, entre altres, les matèries d'accés a l'ocupació, classificació professional, promoció i formació, retribucions, ordenació del temps de treball per a afavorir, en termes d'igualtat entre dones i homes, la conciliació laboral, personal i familiar i prevenció de l'assetjament sexual i de l'assetjament per raó de sexe.  
Els plans d'igualtat inclouran la totalitat d'una empresa, sense perjuí de l'establiment d'accions especials adequades respecte a determinats centres de treball.  
DISPOSICIÓ ADDICIONAL  
A partir de l'1 de gener de 2009 s'aplicarà la taula salarial que es recull en l'article 29 del present text. Els treballadors/es que a l'entrada en vigor del present conveni tinguen altres condicions o exercixen altres funcions, seran respectades.  
A partir de la publicació del present conveni, s'aplicaran les noves categories professionals, i les empreses quedaran obligades a requalificar als seus treballadors, si és el cas, en el termini màxim d'un mes des de la publicació del present.  
Respecte als treballadors que a la data de publicació del present conveni no reunisquen els requisits exigits per a poder exercir el seu treball com a protèsic dental, s'establix un període transitori, que es regirà pels principis següents:  
1. Es reconeix als treballadors amb contracte vigent a 31/12/2008 la categoria professional corresponent, en funció dels "coneixements equivalents equiparats per l'empresa i/o amb experiència consolidada en l'exercici de la seua activitat professional". Esta equiparació es reconeixerà per un període que s'establirà en la comissió sectorial del present conveni, durant el qual els treballadors hauran de regularitzar la seua situació d'acord amb els requisits exigits a este efecte.  
Amb este fi s'elaborara un pla de formació específic els continguts del qual hauran d'estar d'acord amb la formació modular de la branca.  
Les parts firmants es comprometen a gestionar amb els organismes competents un procés d'homologació en les condicions que legalment procedisca.  
Quan un titulat estiga contractat en pràctiques i acabat el període passe a eixa o a una altra empresa consolidarà la seua categoria.  
La Comissió Paritària establida en l'article 37 tindrà competència per a abordar qualsevol problema sorgit sobre classificació de categories professionals. Podrà ser convocada per qualsevol de les parts firmants i les seues resolucions sobre este tema tindran caràcter vinculant.  
DISPOSICIÓ FINAL  
Són parts atorgants del present conveni col·lectiu, per part empresarial l'Associació Provincial d'Empresaris de Laboratoris de Pròtesi Dental de València, l'Associació Valenciana de Laboratoris de Pròtesi Dental i l'Associació Professional de Protèsics Dentals de Castelló; i per part sindical Comissions Obreres del PV.  
València, 6 de maig de 2009  
Asociación Provincial de Empresarios de Laboratorios de Prótesis Dental de Valencia  
Juan Badal Manrique  
Ramón Ponce Carrasco  
Mª Teresa Soriano Hidalgo  
Asociación Profesional de Protésicos Dentales de Castellón  
Lledó Rafels Pérez  
Asociación Valenciana de Laboratorios de Prótesis Dental  
Pedro J. Olivares Pérez  
CCOO  
Mª Victoria García Gómez  
Carlos Boïls Rodríguez